O Salto de Roldán  ye una formación rocosa situada a o norte d'a ciudat de Uesca, formada por dos grans penyas u mallos, ditas "penya de Sant Miguel" (1.126 m), a l'ueste, y "penya Amán" (1.121 m), a l'este, que reciben popularment os nombres de "Sen" y "Men", respectivament. Entre os dos mallos, fluye o río Flumen en dirección sud, fendo de muga entre os municipios de Nueno y Loporzano en iste punto. Chunto a la penya de Sant Miguel, bi ha un pico segundario, de 1.036 m, dito "pico d'o Fraile". O Salto de Roldán fa parti d'as ditas "sierras exteriors", que forman a muga norte d'a Plana de Uesca, y se troba en o extremo occidental d'o Parque Natural d'a Sierra y as Foces de Guara. Se i pueden veyer restas d'as fortificacions medievals con que fuoron protechidas y fortificadas, primero por os musulmans y dimpués por os cristians que dominoron Uesca.